# Siboc

El siboc, saboc, xiboc, bocatxo o escloper (Caprimulgus ruficollis) és una espècie d'ocell de l'ordre dels caprimulgiformes, semblant a l'enganyapastors però més clar.

## Morfologia

* És més gros que l'enganyapastors (30 cm) i la seua envergadura alar és de 64 cm.
* Té el cap més gran i la cua més llarga que l'enganyapastors (arriba als 16 cm).
* Potes curtes.
* Ulls grossos i de color negre.
* Presenta una grossa taca blanca a la gorja.
* Collar roig daurat.
* Ales llargues.
* El plomatge d'ambdós sexes és similar.
* Totes les coberteres alars amb les puntes pàl·lides i amples.
* Ambdós sexes tenen taques pàl·lides a les ales i als costats de la cua.
* Bec curt, petit i de color negrós.
* L'interior de la boca és de color rogenc.
* Al voltant de la boca té com una mena de pèls forts per a enxampar insectes voladors

## Subespècies

* Caprimulgus ruficollis ruficollis
* Caprimulgus ruficollis desertorum (Erlanger, 1899) -àrees desèrtiques del Marroc, Algèria i Tunísia-.

## Reproducció

Cria a la península Ibèrica i a l'Àfrica del Nord. Al maig-juliol pon 2 ous que deixa directament a terra, vora uns arbusts a dins del bosc o en els límits. Els pollets que en neixen són alimentats per ambdós pares. Fan dues cries.

## Alimentació

Menja insectes que caça al vol o a terra.

## Hàbitat

En general prefereix un clima més càlid, un terreny més sec i obert i situat a menys alçada, i també prefereix viure més a prop del terra, per això defuig els arbres.

## Distribució geogràfica

Habita en pinedes i garrigues de l'Àfrica del Nord, al Iemen, a tot el centre i sud de la península Ibèrica, al País Valencià, i al sud i oest del Principat de Catalunya. De totes maneres no és excessivament abundant a Catalunya (de fet, a Europa no es troba), i només el podem trobar a la part més meridional (l'enganyapastors ocupa, preferentment, la part nord del territori, mentre que el seu parent, el siboc, ho fa a la part sud).

## Costums

* Tal com l'enganyapastors és migrador i estiuenc, però el siboc arriba als Països Catalans més tard (abril-maig) que l'enganyapastors (març-abril). A finals d'agost inicia el viatge que el durà a l'Àfrica Occidental de clima tropical, lloc on hivernarà.
* És un ocell nocturn.
* Té un cant disil·làbic i ronc.

## Conservació

Es troba amenaçat per la destrucció de les seues àrees de nidificació, per la manca d'aliment a causa dels plaguicides, per l'atropellament per part d'automòbils i per certes pràctiques agrícoles.

## Referències

* ↑ «saboc». Diccionari de la llengua catalana de l'IEC. Institut d'Estudis Catalans.
* ↑ Alcover, Antoni M.; Moll, Francesc de B. «xiboc». A: Diccionari català-valencià-balear. Palma: Moll, 1930-1962. ISBN 8427300255.
* ↑ «bocatxo». Gran Diccionari de la Llengua Catalana. Barcelona: Grup Enciclopèdia Catalana.
* ↑ «escloper». Diccionari de la llengua catalana de l'IEC. Institut d'Estudis Catalans.
* ↑ Enciclopèdia Balear d'Ornitologia Arxivat 2007-10-27 a Wayback Machine. (català)
* ↑ «Siboc». Gran Enciclopèdia Catalana. Barcelona: Grup Enciclopèdia Catalana.
* ↑ Lalueza i Fox, Jordi: El llibre dels ocells de Catalunya. Editorial De Vecchi - Edicions Cap Roig. Barcelona, 1987, planes 70-71. ISBN 84-315-0434-X

## Enllaços externs

* El siboc a Portugal (portuguès)
* BirdLife (anglès)
* Oiseaux.net (francès)
* El siboc al Principat de Catalunya (català)
* Taxonomia d'aquesta espècie (anglès)